Ego, Alexander, frater domini Odon is, ducis Burgundię, notifico presentibus et futuris quod, cum quondam discordia verteretur inter me et fratres militię Templi de villa, que appellatur Capella, et de quibusdam appendiciis ejus; cum etiam discordia haberetur inter Lambertum de Espire, tunc prepositum Montis Acuti et predictos fratres; tandem querela illa pacificata est in hunc modum, quod ego dedi et concessi predictis fratribus libere et absolute quicquid juris habebam vel habere debueram in predicta villa Capellę, scilicet, pro anima domini G. de Reum et etiam pro mea; predictus similiter prepositus quicquid juris habebat in eadem villa totum eisdem fratribus concessit, laudante ipsa uxore sua et omnibus heredibus suis. Usuarium vero dedi omnibus hominibus in predicta villa manentibus, in nemore quod dicitur Curina, usque ad semictam Latrocinariam, ita quod quecumque voluerint facere de nemore illo licebit eis, excepto hoc quod non poterunt dare, vel vendere, vel ibi novalia facere. Preterea concessi predictis fratribus in perpetuum usuarium quod ante habebant per omnia nemora mea. Renaldus vero decanus et uxor ejus et omnes heredes eorum calumpniam quam ibi habebant de nemore mortuo, eam Templo penitus acquictaverunt. Hujus rei testes sunt R., episcopus Cabilonensis, Nicholaus de Granceyo, frater Villencus, frater Martinus, Haymo de Monte Regali, Hugo de Chaseul. Actum est hoc anno ab incarnatione Domini millesimo C° nonagesimo nono.